Kaikki Euroopan unionin jäsenvaltiot ovat hyväksyneet Britannian kanssa laaditun erosopimuksen.

Pääministeri Juha Sipilä hyväksyi yhdessä muiden EU:n 26 jäsenmaan johtajan kanssa Brexit-sopimuksen. Kuva sunnuntaiaamulta Brysselistä. EPA / AOP

Britannian EU-ero etenee unionissa suunnitelmien mukaan, kun 27 jäsenvaltiota hyväksyi sopimuksen sunnuntaina. Asiasta kertoi Eurooppa-neuvoston puheenjohtaja Donald Tusk.

Kyseessä oli käytännössä muodollisuus. Huippukokoukselta kului asiaan 38 minuuttia. Viimeinen este raivattiin tieltä lauantaina, kun Espanja sai Britannian kanssa aikaan sovun Gibraltarin kysymyksessä.

Nyt Brexitin jatko on täysin Britannian parlamentin käsissä. EU:n kanssa solmittua sopimusta arvostelevat niin Brexitin kannattajat kuin sen vastustajat. Mahdollisia vaihtoehtoja ovat uusi kansanäänestys tai Britannian ero EU:sta ilman sopimusta.

Pääministeri Theresa May julkaisi lauantaina avoimen kirjeen Britannian kansalle, jossa hän kehotti ihmisiä asettumaan sopimuksen taakse riippumatta siitä, miten he reilut kaksi vuotta sitten äänestivät.